In nomine sanctæ et individuæ trinitatis. Ego Gaufridus comes notum volo fieri, quod venit ad nostram præsentiam Emma, venerabilis abbatissa monasterii Sanctæ-Mariæ, Sanctique Juliani martyris, quod est situm extra muros Autissiodorensis civitatis, deprecans ut in ipso monasterio Deo servientibus cartam fieri juberem de quibusdam malis consuetudinibus, quas domnus Gaufridus pater meus in vita sua vuirpivit Deo et sanctæ Mariæ virgini, et sancto pretioso Christi martyri Juliano, per deprecationem matris meæ Adhelaidis, consensu et consilio nostro, et fratrum meorum, Gilduini videlicet archiepiscopi Senonensis, et Rainardi, et fidelium, ministrorumque nostrorum. Ego igitur Gaufridus filius ejus, post obitum patris, confirmo ea quæ ipse fecit pro remedio animæ suæ, ut qui particeps fui in peccato quod habuit, fiam particeps in pœnitentia qua pœnituit, et in eleemosyna, si qua sit. In comitatu Senonico et in villa quæ vocatur Mitiganna, vuirpio totas malas consuetudines et usurpationes quas per malos ministros inveni, pro anima mea et antecessorum meorum, Deo et sanctis ejus, acceptis de bonis ipsius loci, exceptis banno, raptu et incendio; ut nullus unquam aliquid accipere præsumat in ipsa villa, nec minister, nec serviens, in perpetuum, nisi ancillæ Dei jam dicti monasterii almi Juliani, ut possint Deo servire quiete per tempora succedentia. Si quis vero, quod absit, hoc infringere voluerit, vel cupiditate cæcatus aliquid acceperit, cum diabolo et angelis ejus damnatus, in inferno cum malis et perditis hominibus ardeat, etiam perpetuæ maledictioni et excommunicationi subjaceat; et hæc carta firma in æternum permaneat. Ut autem firma sit, et firma hæc nostra vuirpio vigeat, firmavi manu propria, et manibus fratrum meorum, id est archiepiscopi et Fulconis, cujus consilio facta est, manibusque fidelium meorum tradidi firmandam. Actum publice Autissiodoro, in monasterio sancti Juliani gloriosi martyris, sub die kal. martii, regnante Henrico Francorum rege, anno XII. Quæ quidem carta signata est signo prædicti comitis et fratrum ipsius et aliorum plurimorum, et sigillata sigillo Gilduini archiepiscopi Senonensis et ejusdem comitis fratris.